Diari Oficial de la Generalitat Valenciana


Sumari del DOGV 4569, del 20-08-2003 (2003/9544)

Notificació a l'OP número 769 SAT 244 CV Safor Fruit RL. Expedient número 17-0002-2003.
---------------------------------------------------------------------------------------

### Dades del document

Número de DOGV
:   4569

Data del DOGV
:   20-08-2003

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2003/9544


Organisme emissor
:   Conselleria d'Agricultura, Pesca i Alimentació

Tipus de document
:   Anunci

Notificació a l'OP número 769 SAT 244 CV Safor Fruit RL. Expedient número 17-0002-2003. [2003/F9544]
  
El director general de Producció i Comercialització Agrària de la Conselleria d'Agricultura, Pesca i Alimentació, de conformitat amb l'article 59.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, notifica mitjançant este escrit a l'OP número 769 SAT 244 CV Safor Fruit RL, amb últim domicili conegut al carrer dels Ametlers, número 15, de Calp (Alacant):
  
1. Que amb data 14 de maig de 2003, el director general de Producció Agrària va dictar resolució en l'expedient sancionador número 17-0002-2003, en relació amb les ajudes a la producció de cítrics destinats a transformació corresponents a la campanya 2000/2001.
  
2. Que el contingut literal de l'escrit és el següent:
  
«Vistes les actuacions practicades en esta conselleria en relació amb l'expedient sancionador de referència:
  
Antecedents de fet
  
Primer. L'OP número 769 SAT número 244 CV Safor Fruit RL va ser reconeguda per la Conselleria d'Agricultura, Pesca i Alimentació com a organització de productors de cítrics, a l'empara del Reglament (CE) 2.200/1996, el 15 de setembre de 1999. Actualment esta SAT està donada de baixa com a OP des de l'1 d'octubre de 2001.
  
Segon. L'organització de productors indicada, a fi de poder beneficiar-se del règim d'ajuda a la producció de cítrics destinats a la transformació prevista en el Reglament (CE) 2.202/1996, tenia subscrit per al producte taronja per a la seua transformació en suc durant la campanya 2000/01 un contracte anual N/46/769/C/01 per un total de 200.000 quilos.
  
Tercer. En relació amb este contracte, l'OP fa entrega de les quantitats següents i ha percebut a càrrec d'eixe contracte els imports següents (euros), en les dates que es detallen a continuació:
  
Quart. Dels fets indicats es constata que l'OP número 769 ha incomplit el contracte N/46/769/C/01, atés que hi ha una diferència entre les quantitats entregades i les estipulades en el contracte de referència d'un 48,23% menys.
  
Cinqué. El 6 de març de 2002, els Servicis Territorials de la CAPA a València comuniquen a l'OP l'incompliment del contracte N/46/769/C/01 per menors entregues realitzades, se l'informa de les possibles repercussions econòmiques que pot comportar i se li concedix un termini de 15 dies perquè plantege les al·legacions que considere convenients a fi d'avaluar les causes que van donar lloc a l'incompliment mencionat.
  
Sisé. El 22 de març de 2002, l'OP número 769 presenta escrit d'al·legacions, en què apunta com a causes de l'incompliment la reducció generalitzada de la producció de cítrics, que no van poder preveure, i els resultats econòmics roïns.
  
Seté. Els Servicis Territorials de la CAPA a València remeten a esta direcció general un informe en què es proposa l'inici de l'expedient sancionador corresponent, per l'incompliment del contracte N/46/769/C/01 durant la campanya 2000/01.
  
Huité. A la vista de l'informe emés pels servicis territorials, el director general de Producció Agrària, el 8 de gener de 2003, acorda l'inici del procediment sancionador de referència. Mitjançant este acord s'imputava a l'OP número 769 SAT número 244 CV Safor Fruit RL, en relació amb el contracte N/46/769/C/01 per a la producció de cítrics destinats a la transformació corresponent a taronja per a la transformació en suc durant la campanya 2000/01, la comissió de la infracció que es regula en l'article 20.7 del Reglament (CE) 1.169/1997, de la Comissió, de 26 de juny de 1997.
  
Nové. L'OP número 769 va formular al·legacions a l'acord d'inici d'este expedient, el 24 de febrer de 2003, en les quals justificava les menors entregues a la indústria per la minva generalitzada de la producció a la zona. Esta direcció general va rebutjar estes al·legacions a l'acord d'inici en considerar que una minva de la collita i els resultats econòmics roïns no porten implícita una reducció en l'entrega de producte a la indústria de transformació ja que la reglamentació europea possibilita a les organitzacions de productors l'aportació de clàusules addicionals al contracte que permeten revisar les quantitats inicialment contractades.
  
Desé. La instructora d'este procediment sancionador emet la proposta de resolució sense tindre en compte les al·legacions formulades el 24 de febrer de 2003 a l'acord d'inici, ja que l'OP, davant de la minva de collita, no va fer ús de les clàusules addicionals al contracte, i reduir així les quantitats inicialment contractades.
  
Onzé. El 4 d'abril de 2003, l'OP número 769 va formular al·legacions a la proposta de resolució en què manifesta, en primer lloc, que la minva de producció és un fet imprevisible i, en segon lloc, que la SAT, com que es troba en període de liquidació, manca de mitjans per al correcte funcionament, i que en l'actuació de l'OP no va haver-hi comportament intencionat ni negligència greu.
  
A estos fets són d'aplicació els següents
  
Fonaments jurídics
  
Vists els reglaments (CE) 2.200/1996 i 2.202/1996, del Consell; el Reglament (CE) 1.169/1997, de la Comissió, en concret el seu article 20, apartat 7; la Llei 30/1992, de Règim Jurídic de les Administracions Públiques i del Procediment Administratiu Comú; el Reial Decret 1.398/1993, pel qual s'aprova el Reglament del Procediment per a l'Exercici de la Potestat Sancionadora, i la resta de normativa d'aplicació.
  
Primer. És competent per a resoldre el present expedient el director general de Producció Agrària, segons l'article 76 de la Llei 5/1983, del Govern Valencià, de 30 de desembre, el Decret 178/1996, del Govern Valencià, pel qual es designa l'organisme pagador i l'organisme de certificació dels gastos corresponents a la Secció Garantia del Feoga, el Decret 89/1999, del Govern Valencià, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació, i l'Orde de 7 de febrer de 2000, de la CAPA, per la qual es desplega el Decret 89/1999.
  
Segon. En l'article 1 del Reglament (CE) 2.202/1996, del Consell, s'establix un règim comunitari d'ajudes a les organitzacions de productors que envien per a la seua transformació determinats cítrics collits a la Unió Europea. En l'article 2 d'este reglament s'establix que el dit règim d'ajudes se sustenta en contractes que vinculen, d'una banda, les organitzacions de productors, i d'una altra, transformadors legalment constituïts i autoritzats. En l'article 3 del mateix reglament s'establix la concessió d'una ajuda a les organitzacions de productors per les quantitats entregades per a la transformació, d'acord amb els contractes subscrits.
  
Tercer. En l'article 3 del Reglament (CE) 1.169/1997 es desplega la forma, la duració, el contingut i les quantitats que s'han de tindre en compte en les contractes a subscriure entre organitzacions de productors i indústries de transformació.
  
En l'apartat 7 de l'article 20 del Reglament (CE) 1.169/1997 es preveuen determinades conseqüències financeres, en forma de sancions administratives per a les organitzacions de productors, que consistixen en la reducció progressiva del 20 al 100% de l'ajuda en cas que les quantitats realment entregades en una campanya de comercialització a càrrec de cada contracte subscrit, tant en el cas dels contractes anuals com plurianuals, no siguen conformes a les estipulades en el contracte, incloses les clàusules addicionals que s'hagen firmat. El tant per cent de reducció variarà d'acord amb la diferència entre ambdues quantitats.
  
Segons l'últim paràgraf de l'article 20.7, no seran d'aplicació estes sancions quan les organitzacions de productors demostren, a satisfacció de l'autoritat competent, que l'incompliment dels contractes no va ser resultat d'un comportament intencionat ni d'una negligència greu per part de l'organització de productors.
  
Quart. En l'article 3 del Reglament (CE) 2.202/1996 s'establixen els imports de les ajudes d'acord amb el tipus de contractes subscrits i l'origen dels cítrics, així com les quantitats que han de ser objecte d'ajuda.
  
Tenint en compte que els fets indicats són constitutius de la infracció administrativa tipificada en l'article 20.7 del Reglament (CE) 1.169/1997, de la Comissió, segons el qual ?Si es comprova que les quantitats realment entregades en una campanya de comercialització en virtut de cada contracte previst en les lletres a) i b) de l'apartat 2 de l'article 3 són inferiors a les estipulades en el contracte, incloses les clàusules addicionals que s'hagen firmat, l'ajuda corresponent al contracte es reduirà, per a la campanya de què es tracte, un 40% si la diferència entre les quantitats realment entregades i les estipulades en el contracte és igual o superior a un 40% però inferior a un 50%?. Esta reducció és d'obligada aplicació, llevat que l'organització de productors demostre que l'incompliment no va ser resultat d'un comportament intencionat ni es qualifique com a negligència greu, tal com s'establix en l'últim paràgraf de l'article 20.7 del Reglament (CE) 1.169/1997.
  
Atés que l'organització de productors va subscriure durant la campanya 2000/01 el contracte N/46/769/C/01, pel qual es comprometia a l'entrega de 200.000 quilos de taronges i dels quals només en va entregar 103.540 quilos; la diferència entre les quantitats realment entregades i les estipulades en el contracte és, per tant, d'un 48,23% menor.
  
A l'empara de les disposicions de l'article 16.1 del Reial Decreti 1.398/1993, en la proposta de resolució es va concedir a l'OP número 769 un termini de 15 dies per a formular al·legacions, en les quals va manifestar el que s'expressa en el fet onzé d'esta resolució.
  
La legislació comunitària establix tant el fet generador de l'aplicació de la reducció de l'ajuda com els casos en què es pot declarar la inaplicació de la dita mesura. Analitzat el contingut de l'escrit d'al·legacions presentat per l'OP número 769 en la proposta de resolució d'este expedient sancionador, tractant de justificar l'incompliment contractual, cal manifestar que estes no fan més que reiterar els mateixos arguments que ja van ser objecte d'anàlisi i rebuig amb anterioritat a esta resolució. Quant a l'al·legació que la SAT manca de mitjans perquè es troba en fase de liquidació, esta direcció general la rebutja en considerar que no és un supòsit de força major que justifique l'incompliment del contracte amb la indústria, ja que el compliment del contracte és un requisit essencial per a l'obtenció de l'ajuda, independentment de les situacions internes d'una OP. Pel que fa a la minva de collita que al·lega l'OP número 769, una vegada comprovats documents en poder d'esta conselleria, on s'ha comprovat la producció real de taronja a final de la campanya, esta direcció general considera que l'OP ha tingut marge per haver-ne entregat a la indústria prou quantitat i haver arribat al 80% de la quantitat contractada, que és el mínim establit per a no rebre cap penalització.
  
Per tot això que s'ha exposat, esta direcció general entén que no és d'aplicació l'eximent previst en l'últim paràgraf de l'apartat 7 de l'article 20 del Reglament (CE) 1.169/1997, amb la qual cosa l'OP número 769 ha incorregut en negligència greu i, per consegüent, és d'aplicació la minoració establida en l'apartat 7 de l'article 20 del Reglament (CE) 1.169/1997.
  
Per tot el que s'ha exposat anteriorment, resolc:
  
Primer
  
En aplicació de l'article 20.7 del R (CE) 1.169/1997, de la Comissió, procedix minorar en un 40% la quantitat de producte entregat en el contracte N/46/769/C/01, campanya 2000/01, com a susceptible de percebre l'ajuda establida en el Reglament 2.002/1996.
  
Segon
  
Atés que a l'OP li correspon una ajuda, una vegada aplicada la penalització, pels quilos entregats a càrrec del contracte N/46/769/C/01, de 4.298,98 euros, i atés que a càrrec del dit contracte l'OP ha percebut 7.164,97 euros, haurà de reintegrar la quantitat de dos mil huit-cents seixanta-cinc euros amb noranta-nou cèntims (2.865,99 euros), quantitat que ha de ser incrementada amb els interessos corresponents calculats d'acord amb el termini transcorregut entre el pagament i el reembors de les quantitats percebudes en excés per l'OP segons l'apartat 1 de l'article 20 del R (CE) 1.169/1997. El tipus d'interés serà l'aplicat per l'Institut Monetari Europeu en les seues operacions en euros, publicat en el Diario Oficial de las Comunidades Europeas, sèrie C, vigent en la data del pagament indegut i incrementat amb tres punts percentuals.
  
La present resolució no posa fi a la via administrativa i contra ella pot interposar-se, en el termini d'un mes comptador des de l'endemà de la seua recepció, recurs d'alçada davant de la consellera d'Agricultura, Pesca i Alimentació, de conformitat amb les disposicions dels articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 14 de maig de 2003.- El director general de Producció Agrària: Enrique Bellés Llopis.»